Forsvarsmenn Microsoft hafa staðfest að verið sé að rannsaka vandamál sem hefur komið upp í nýjasta stýrikerfi fyrirtækisins . Um villuboð er að ræða sem hefur verið kallað „ svartur skjár dauðans “ . Vandinn lýsir sér þannig að þegar notendur Windows 7 skrá sig inn þá sjá þeir aðeins kolsvartan skjá . Microsoft er nú að athuga hvort vandamálið tengist nýjustu öryggisviðbótinni sem fyrirtækið sendi frá sér 25. nóvember . Frést hefur að vandamálið hafi einnig haft áhrif á notendur Vista , XP auk annarra stýrikerfa , að því er breska ríkisútvarpið greinir frá . Þar segir að hugbúnaðarfyrirtækið Prevx telji að milljónir tölvunotenda hafi eða muni verða fyrir barðinu á þessu . Prevx hefur sent frá sér viðbót til að laga gallann . David Kennerley , hjá Prevx , skrifar á bloggsíðu sína að margir Windows notendur hafi brugðið á það ráð að setja upp stýrikerfið á nýjan leik til að laga vandann . „ Við vonumst til þess að við getum hjálpað mörgum ykkar til að komast hjá því að endurræsa kerfið . “